Hoe gaan dit in Orania?Borsbeelde op Monumentkoppie saam met die Klein Reus in Orania Foto: Orania, Facebook Dit was byna komies toe ek onlangs verskeie menings oor Orania lees en besef baie van die mense, met vreeslike sterk menings (na alle kante) was nog nooit in Orania nie. Ek is seker daarvan meer Suid-Afrikaners was al by die Notre Dame-katedraal, wat onlangs afgebrand het, as in Orania. Tog wil almal ’n mening gee. As plaasseun uit hierdie wêreld, wat as jong seun aartappels hier kom verkoop het voor Orania was soos hy nou is, ken ek hierdie wêreld en is ek lief vir hierdie wêreld en sy mense. Daarom wil ek ’n mening gee, maar nie my eie mening nie. Ek wil graag vertel hoe gaan dit met Orania en sy mense gaan. Nee, ek bly nie hier nie. Ek werk nie hier nie. Ek kom wel dikwels hier. Oor die jare heen het Orania gegroei en, ten spyte van baie uitdagings, vorentoe gegaan en ’n krag geword. Solidariteit Helpende Hand het onlangs ’n baie deeglike en goed nagevorste wetenskaplike maatskaplike behoeftebepalingsverslag bekendgemaak, om vas te stel hoe dit met die mense in Orania gaan. Dit was vir ons belangrik. Onlangse omstredenheid het sekere kwessies op een instelling van Orania belig, en dit noop ’n mens om te vra hoe lyk die hart van Orania en omstreke? Die studie van Solidariteit Helpende Hand wou fokus op die hele gebied wat bekendstaan as Orania, nie net op een of twee instellings op Orania nie. Op 7 Maart 2019 is hierdie verslag bekendgestel. Dr. Elsha Hermann en Lize-Mari Buys, twee geregistreerde maatskaplike werkers, het vir maande aan hierdie verslag gewerk. Helpende Hand se uitsluitlike vraag was: “Hoe gaan dit met die mense in Orania? Hoe kan ons help om hierdie gemeenskap sterker te maak?” Die finale uitslag van hierdie studie was verrassend: 92,2% van die inwoners in Orania is gelukkig of baie gelukkig. Slegs 0,8% is baie ongelukkig. Hierdie omvattende verslag het mooi rigting aangedui vir die uitdagings wat daar is. Natuurlik is daar uitdagings. Dit is immers ’n hele gemeenskap wat hier bly. Die groot positiewe is dat dit alles aanspreekbare en hanteerbare probleme is. Baie mense het hulle hier kom vestig uit gemeenskappe waar daar nie oplossings vir dieselfde probleme was of steeds is nie. In Orania is die inwoners positief, en met ’n maatskaplike gemeenskapsontwikkelingsprogram staan ’n mens eintlik verbaas hoe sterk hierdie klein gemeenskap reeds is en steeds word. Daarom het Helpende Hand ’n maatskaplike gemeenskapsontwikkelingskantoor hier oopgemaak. Ons sien die uitdagings, ons sien die oplossings – en dis haalbaar, hanteerbaar en kan opgelos word. Die studie het, onder meer, aangetoon dat 90,7% mense op ŉ langertermyngrondslag hier wil bly. Daarbenewens is daar 92,9% mense wat aantoon dat hulle hul familie of vriende sal aanraai om op Orania te bly. Hulle wil as gemeenskap saam vorentoe gaan. Solidariteit Helpende Hand het juis binne ’n groter konteks besluit om hierdie studie aan te pak, in die wete dat Orania ’n unieke gemeenskap is. ’n Gemeenskap wat deur baie gesien word as abnormaal, maar wat juis normaal is, omdat dit ŉ ware gemeenskap is. Wat arbeid betref, is Orania ’n normale gemeenskap en wil dit ook wees. Gewone en selfstandige handearbeid is byvoorbeeld vir almal hier normaal. Vir baie is dit ’n heenkome en al erken ’n mens alles is nie perfek nie, is 92,2% van die mense juis gelukkig omdat hulle werk en hul hierwees so normaal is. Hulle kan in normale omstandighede werk, veral in werk wat in die res van Suid-Afrika abnormaal geword het in die samelewing. Waar Afrikaners sukkel om in onderste posvlakke in die samelewing in te kom, is dit in Orania vanselfsprekend en normaal. Ons studie wou juis weet hoe gaan dit met die mense. En as hulle gelukkig is, hoekom is hulle so gelukkig? Natuurlik, soos ’n gemeenskap groei en ontwikkel, kom daar probleme en uitdagings, maar die oplosbaarheid daarvan word juis in die Helpende Hand-verslag beklemtoon en uitgewys. Die mense bly en werk hard (lees: werk selfstandig) en daardeur voel hulle hulle neem deel aan en dra by tot die vooruitgang van die gemeenskap. Die meeste wat hier woon, kom uit gemeenskappe waar hulle min tot geen deelname aan die gemeenskap gehad het nie. Die geïntegreerde gemeenskapsbenadering is goed en groot en dra baie vrug. Die inwoners voel almal deel van die gemeenskap. Hulle is nie buite en ver nie. Dis ’n gebalanseerde gemeenskap met iets van alles vir almal. Dit is ’n veilige omgewing om in te bly met relatief min misdaad en die “abnormale” vrede en rustigheid is hier normaal. Die twee maatskaplike werkers sluit die verslag af met die volgende: “Orania is ’n unieke dorp met verskeie maatskaplike kwessies en uitdagings. Die inwoners van die dorp is egter gelukkig en streef na die ideaal van selfstandigheid. Die inwoners van die dorp is ook bereid om deur harde werk en baie opoffering groot verandering teweeg te bring, nie net vir hulself nie, maar ook vir die breër Afrikanergemeenskap.” Onlangs is vrae gevra oor een instelling uit die baie instellings binne Orania. Mense maak ook dikwels geen onderskeid tussen die Orania-beweging en Orania as dorp nie. Die slotsom is dit gaan goed met die mense in Orania. Daar is uitdagings. Daar is ook oplossings. Wie nederig genoeg wil wees, kan leer by Orania oor hoe ’n gemeenskap homself kan ontwikkel en in selfwerksaamheid vorentoe kan gaan.